
			DE FIRE HUSENE I MIDGARD

			Som vedtatt i 33 V. T. av imperiets senat i Den evige by.

			JORDENS OG BLODETS HUS

			Hamskiftere, mennesker, hekser, vanlige dyr og mange andre som Ktona kaller på, samt noen som er utvalgt av Luna.

			HIMMELENS OG LUFTENS HUS

			Engler, feer, elementvesener, ånder* og dem som er 
velsignet av Solas, samt noen Luna ser nåde i.

			DE MANGE VANNS HUS

			Elveånder, vannfolk, sjøuhyrer, nymfer, kelpier, nøkker og andre som Ogenas våker over.

			ILDENS OG SKYGGENS HUS

			Halvdemoner, dødbringere, skrømt, vampyrer, draki, 
drager, nekromantikere og mange ugudelige og navnløse ting som selv ikke Urd er i stand til å se.

			*Åndene ble kastet ut av huset sitt etter sin medvirkning i fallet og regnes nå som laverestående vesener, men mange av dem nekter å akseptere dette.

		

	
		
			PROLOG

			Hinden knelte foran sine udødelige herrer. Hun hadde lyst til å rive ut strupen på dem.

			Sølvringen som hvilte rundt halsen, var tung. Den var kjølig og kjentes aldri varm mot huden. Det var som om de drepte som ringen symboliserte, ville at hun skulle kjenne dødens kalde grep, hun også.

			En sølvpil på varguniformen representerte en opprører man hadde utslettet fra Midgard. Lidia hadde så mange liv på samvittigheten at det ikke var plass på den grå uniformen, så de var blitt smeltet om til denne halsringen.

			Så noen i rommet den for det den egentlig var?

			Et hundehalsbånd. Monstrene holdt henne i et gyllent kobbel.

			Ante de at det trofaste kjæledyret ønsket å kjenne smaken av blodet deres?

			Men hun ble liggende på kne inntil de sa at hun kunne reise seg. Akkurat slik som denne planeten gjorde, og ville gjøre, inntil de seks asteriene på tronen hadde tømt den for ressurser og lot kadaveret råtne i verdensrommet.

			Krystallgulvet under henne var skinnende rent. Tjenerne i Det evige palasset hadde vasket bort blodet. Ingen kobberaktig lukt hang igjen i den sterile luften, og ingen dråper skjemmet søylene langs veggen. Det var som om hendelsene for to dager siden aldri hadde funnet sted. 

			Lidia Cervos kunne ikke dvele ved det som hadde skjedd, hun var omgitt av fiender. Pollux knelte ved siden av henne. Den skinnende hvite vingen hans lå over leggen hennes. Hadde det vært en annens, kunne det vist trøst og fellesskap.

			Men ikke fra Pollux. Fra Hammeren betydde det bare eierskap.

			Lidia tvang øynene til å se livløse og kalde ut, og hjertet til å føles sånn. Hun betraktet de to fekongene, som forsvarte seg.

			«Min avdøde sønn handlet på eget initiativ», sa Morven, Avallen-feenes konge. Ansiktet var hvitt som bein – og dystert. Den høye, mørkhårede hannen var kledd i svart, men det så ikke ut som han sørget. «Hadde jeg visst at Cormac var en forræder, ville jeg ha utlevert ham selv.»

			Lidia kastet et blikk på parasittene som satt på krystalltronene.

			Rigelus støttet den smale haken mot knyttneven. Han lignet en ung fe, slik han alltid gjorde. «Jeg har vanskelig for å tro at du ikke visste hva han drev på med, med tanke på hvor stramme tøyler du holdt ham i.»

			Skyggene flakket over Morvens brede skuldre og langs skjellrustningen. «Han var egenrådig som gutt, men jeg trodde jeg hadde banket det ut av ham for lenge siden.»

			«Der tok du feil», fnøs Hesperus, Aftenstjernen. Hun hadde var i skikkelse av en blond nymfe. De lange, slanke fingrene trommet på armlenet av krystall. «Forræderiet hans må skyldes råtne elementer i kongehuset ditt. De må lukes bort.»

			Kong Morven tidde. Det var første gang på alle de tiårene Hinden hadde kjent ham. Da asteriene tilkalte ham i går, var han nødt til å komme. Men han likte dårlig å bli minnet på at han levde på deres nåde, selv ute på den tåkete øya Avallen.

			En liten del av henne nøt det. Fyren som var så arrogant på toppmøtene, på vanlige møter og ball, veide ordene på gullvekt nå. De kunne fort bli de siste han sa.

			«Jeg hadde ikke kjennskap til noe av det min sønn drev på med, heller ikke det feige hjertet hans», knurret Morven. «Det sverger jeg på ved Lunas gylne bue.» Stemmen var høy og tydelig. «Jeg fordømmer alt Cormac var og sto for», la han til og så bemerkelsesverdig sint ut. «Han skal ikke hedres med en begravelse. Ikke noe skip skal seile liket av ham til Sommerlandet. Navnet hans skal slettes fra annalene til mitt hus.»

			I et kort øyeblikk syntes Lidia synd på Ophion-agenten hun hadde kjent. Avallens prins hadde ofret alt for å tilintetgjøre skapningene som satt foran henne.

			Hun hadde selv gitt alt, og det kom hun til å fortsette med.

			Polaris, Nordstjernen, hadde form av en hunnengel med mørk hud og hvite vinger. «Cormac kan ikke seiles til Sommerlandet fordi han satte fyr på seg selv», sa hun, «og prøvde å ta med seg oss.» Hun lo lavt og hatefullt. Det kjentes som om hun dro klørne over huden til Lidia. «Som om en ynkelig flamme skulle være i stand til det.»

			Morven sa ikke noe. Han kunne ikke gjøre mer enn han alt hadde gjort, bortsett fra å gå ned på kne og trygle. Det kunne godt hende han ble nødt til det, men fekongen på Avallen holdt foreløpig hodet hevet.

			Ifølge legenden kunne ikke engang asteriene trenge gjennom tåken rundt Avallen. Men Lidia trodde ikke de hadde prøvd noen gang. Kanskje det var derfor Morven hadde kommet. Så ikke asteriene skulle få en unnskyldning til å undersøke om legenden stemte eller ei.

			Hvis de på en eller annen måte ble støtt vekk av den eldgamle kraften rundt Avallen, var den hemmeligheten verdt å nedverdige seg for å bevare.

			Rigelus la ankelen over kneet. Asterienes lyshånd så alltid avslappet ut, selv når han ga ordre om å henrette hele familier. Det hadde Lidia sett med egne øyne. «Hva med deg, Einar? Hva har du å si til din sønns forsvar?»

			«En drittsekk og en forræder!» freste Pollux, som knelte ved siden av Lidia. Vingen lå fortsatt over beinet hennes, som om han eide det. Som om han eide henne.

			Høstkongen overhørte Hammeren og alle andre bortsett fra Rigelus. «Ruhn har vært ustyrlig siden han ble født», sa han. «Jeg har gjort hva jeg kunne for å holde styr på ham. Han ble nok lokket inn i dette på grunn av søsterens renkespill.»

			Lidia holdt fingrene avslappet, selv om hun verket etter å knytte nevene. Hun tvang hjertet til å slå sakte, som vanlig, så ingen vane-ører skulle oppfatte noe uvanlig.

			«Så du vil redde det ene barnet ditt ved å ofre det andre?» spurte Rigelus, mens munnvikene trakk seg oppover i et lite smil. «Hva slags far er du egentlig, Einar?»

			«Verken Bryce Quinlan eller Ruhn Danaan er mine barn lenger.»

			Rigelus la hodet på skakke. Det korte, mørke håret glitret i skinnet fra krystallrommet. «Jeg trodde hun kalte seg Bryce Danaan nå. Har du tatt fra henne prinsessetittelen?»

			En muskel dirret i Høstkongens kinn. «Jeg har ikke bestemt meg for en passende straff ennå.»

			Vingene til Pollux raslet, men han holdt hodet bøyd. «Når jeg får tak i den fitta av en datter du har, kommer du til å være glad for at du fornektet henne», glefset han. «Det hun gjorde mot Harpyen, skal jeg gjøre ti ganger med henne.»

			«Da må du nesten finne henne først», sa Høstkongen kjølig. Det var ikke mange feer i Midgard som turte å håne en så mektig engel som Hammeren. Men Einar Danaan var nok en av dem, tenkte Lidia. De ravgule øynene hans var så like datterens. Fekongen møtte blikket til asteriene. «Har mystikerne deres funnet ut hvor hun er?»

			«Vil du ikke vite hvor sønnen din er?» spurte Octartis, Sørstjernen, og smilte kokett. 

			«Jeg vet hvor Ruhn er», svarte Høstkongen uberørt, «og det fortjener han.» Han snudde seg mot Lidia og betraktet henne kjølig. «Jeg håper du får skvist alle svarene ut av ham.» 

			Lidia holdt blikket hans. Ansiktet hennes var som stein, eller is, eller som døden selv.

			Høstkongen lot blikket gli over sølvringen rundt halsen hennes. Han smilte så vidt, et anerkjennende smil. «Hvor er Bryce?» spurte han Rigelus, med en autoritet som rett og slett var beundringsverdig.

			Rigelus sukket. Han kjedet seg og var irritert. Det var en farlig blanding. «Hun har valgt å forlate Midgard.»

			«Det er en feil vi skal rette opp i snarest», la Polaris til.

			Rigelus så advarende på henne. Hun hadde lavere rang enn ham.

			«Er ikke Bryce i denne verdenen?» spurte Høstkongen litt matt.

			Morven kastet forsiktig et blikk på den andre fekongen. Så vidt man visste, var det bare ett sted man kunne komme til fra Midgard, og det gikk en mur rundt Den nordlige revnen i Nena for å hindre at noen derfra kom seg inn hit. Hvis Bryce ikke var i Midgard lenger, måtte hun være i Hel.

			Lidia hadde aldri tenkt på det før, men muren hindret også alle i Midgard i å komme seg ut.

			Vel, nesten alle.

			«Ingen må få vite det», sa Rigelus strengt. Tonefallet tilsa at det i så fall ville bli straffet med døden.

			Lidia hadde vært der da resten av asteriene fikk beskjed om hva som hadde skjedd. At Bryce Quinlan hadde åpnet porten til en annen verden midt i palasset deres og sluppet unna Lyshånden. Vantroen og sinnet deres var en mager trøst etter alt som hadde skjedd. Alt som fremdeles kvernet i henne.

			Det ringte i en sølvfarget bjelle bak tronene. Det var en høflig påminnelse om at et nytt møte straks skulle begynne.

			«Denne samtalen er ikke over», sa Rigelus advarende til de to fekongene. Han pekte med en tynn finger mot de åpne dørene som førte ut til hallen. «Hvis dere forteller noen det dere har hørt i dag, er dere ikke trygge noe sted på planeten.»

			De to feene bukket og gikk uten å si noe.

			Asteriene vendte seg mot Lidia. Vekten av blikket deres fikk sjelen til å verke. Men hun holdt ut, som med alt det andre grusomme i livet sitt.

			«Reis deg, Lidia», sa Rigelus. Stemmen hørtes nesten kjærlig ut. «Reis deg, Hammeren min», sa han til Pollux. Lidia svelget gallen, den sved som syre i halsen. Hun og Pollux stablet seg på beina. Den hvite vingen hans strøk henne over kinnet. De myke fjærene sto i sterk kontrast til den råtne sjelen.

			Igjen ringte bjellen. Rigelus gjorde tegn til tjeneren som ventet ved søylene, om at det neste møtet kunne vente litt.

			«Hvordan går det med avhørene?» spurte Rigelus. Han satt henslengt på tronen, og det hørtes ut som han spurte om været.

			«Vi er i den innledende fasen», svarte Lidia. Det hørtes ut som om munnen var et annet sted enn kroppen. «Det vil ta tid før Athalar og Danaan bryter sammen.»

			«Hva med Helhunden?» spurte Hesperus. De mørke nymfe­øynene lyste av ondskap.

			«Jeg føler meg frem.» Lidia holdt hodet høyt og hendene bak ryggen. «Men jeg skal få det vi vil ha ut av dem alle, Deres Høyheter.»

			«Som du alltid gjør», sa Rigelus og betraktet sølvhalsbåndet hennes. «Du får gjøre ditt ytterste, Hinden.»

			Lidia bukket formelt, og Pollux gjorde det samme. Han brettet vingene elegant sammen, sinnbildet på den perfekte soldaten han var avlet frem for å være. 

			Han sa ikke noe før de kom ut i den lange korridoren utenfor tronsalen. «Tror du virkelig den lille tispa dro til Hel?» Han nikket mot krystallporten i den andre enden av gangen. Den var mørk og stille nå.

			De ødelagte bystene av asteriene var erstattet med nye, de forestilte dem i ulike skikkelser opp gjennom århundrene. Vinduene som lynet til Athalar hadde knust, var reparert.

			Det var ingen spor etter det som hadde skjedd, verken her eller i tronsalen. Og ingen rykter hadde nådd mediene utenfor krystallmurene.

			Det eneste hintet var de to vaktene fra den asteriske garden som nå sto på hver sin side av porten. Deres hvite og gylne distinksjoner lyste i solskinnet. Spissen på spydene de holdt i hanskekledde hender, skinte som falne stjerner. De gylne hjelmene hadde visiret nede, så hun kunne ikke se ansiktene deres. Men det spilte ingen rolle, de hadde ingen personlighet. Det fantes ikke liv i dem. De var eliteengler, avlet for lydighet og tro tjeneste. Alle hadde skinnende hvite vinger, det var også avlet frem. Inkludert han som gikk ved siden av henne.

			Lidia fortsatte rolig mot heisen. «Det har jeg ikke tenkt å kaste bort tiden på å finne ut av. Bryce Quinlan kommer tilbake en dag, uansett hvor hun havnet.»

			Utenfor vinduene skinte solen på de sju høydene i Den evige by. De fleste var bebygget med hus kronet med terrakottatak. Mellom høydedragene nord for bygrensen lå det et goldt fjell. Egentlig var det bare en ås. Toppen skinte metallisk, som et fyrtårn.

			Var det tilsiktet hån mot Athalar? Det var der, på Hermon­fjellet, at han og erkeengelen Shahar hadde utkjempet sitt eneste og dødsdømte slag da de gjorde opprør. I dag huset fjellet mange av de nye, hybride meka-draktene til asteriene. Athalar kunne ikke se dem fra fangehullet i kjelleren. Men kjente hun Rigelus rett, var plasseringen av maskinene symbolsk.

			I går morges hadde hun lest rapporten om hva asteriene hadde foretatt seg de siste ukene. Selv om Ophion hadde prøvd å stoppe det, selv om hun hadde prøvd å stoppe det. Men de skriftlige detaljene var ingenting mot hvordan draktene fremsto ved solnedgang. Det hadde kokt i byen da kolonnen med militærkjøretøy fraktet draktene opp på høyden og satte dem av, én etter én. Flere nyhetsteam hadde skyndet seg til for å rapportere om den banebrytende teknologien.

			Magen hadde vrengt seg da hun så draktene – og nå som hun betraktet stålskallene som glitret i solen, gjorde den det igjen. 

			Ophion hadde feilet, og dette var nok et bevis på det. De hadde ødelagt meka-drakten på Ydra og utslettet asterienes laboratorium, men det var for sent. Rigelus hadde skapt en metallhær i all hemmelighet og utplassert den på den karrige fjelltoppen. De var en forbedring av hybridene, de trengte ikke engang piloter. Men de hadde fremdeles plass til en enkelt vanesoldat, om det trengtes. Det var som om hybridene hadde vært en velkalkulert distraksjon skapt for Ophion, mens Rigelus perfeksjonerte disse i all hemmelighet. De blandet magi og teknologi med livsfarlig effektivitet og ville kostet få imperiesoldater livet. Men de betydde døden for alle opprørerne, og dømte opprøret til å mislykkes.

			Hun burde ha gjennomskuet trikset til Rigelus, men det hadde hun ikke gjort. Og nå skulle denne skrekken slippes løs på verden.

			Heisdørene åpnet seg, og Lidia og Pollux gikk taust inn. Hun trykket på knappen for den nederste kjelleretasjen. Vel, den nest nederste. Heisen gikk ikke så langt ned som til katakombene, dit kom man bare via en vindeltrapp i krystall. Der nede lå tusen mystikere og slumret.

			Nå var de opptatt med én oppgave: Å finne Bryce Quinlan. 

			Lidia lurte på hvorfor de brukte så store ressurser på å finne henne når Den nordlige revnen og de andre portene bare gikk til Hel. Det måtte være der Bryce var. Å beordre mystikerne til å finne henne hadde ikke noe for seg.

			Med mindre hun var et annet sted enn Hel, i en annen verden. Hvis det var sånn … Hvor lang tid ville det ta? Hvor mange verdener fantes utenfor Midgard? Og hva var oddsen for at Bryce ville overleve der, eller for at hun skulle komme tilbake igjen?

			Heisdørene åpnet seg mot det underjordiske, fuktige og halvmørke fengselet. Pollux lusket bortover steingangen med vingene tett klemt sammen, som om han ikke ville skitne til de hvite fjærene. «Er det derfor du holder dem i live? Som agn for den tispa?»

			«Ja.» Lidia fulgte skrikene forbi førstelyslampene, som hang langs veggen. «Quinlan og Athalar er maker. På grunn av det båndet kommer hun tilbake hit. Og da vil hun dra rett til ham.»

			«Og broren?»

			«Ruhn og Bryce er stjernefødte», sa Lidia. Hun åpnet jerndøren til det store avhørskammeret. Metallet gnisset mot steinen. Det hørtes uhyggelig ut, som smerteskrikene rundt dem. «Hun vil befri ham også, de er både søsken og allierte.»

			Hun gikk ned trappetrinnene og til midten av rommet, der tre hanner hang i lenker av gorsia-stein. Blodet dryppet ned på risten under de nakne føttene deres.

			Lidia stengte av alt i seg selv som følte og pustet.

			Athalar og Baxian hang bevisstløse fra taket. Begge hadde overkroppen full av arr og brannskader. Og på ryggen … 

			Det dryppet konstant i det stille rommet, som en kran som var lekk. Blodet piplet fremdeles fra stumpene der vingene deres hadde vært. Lenkene bremset helbredelsen, nesten til et menneskelig tempo. De døde ikke, men måtte lide seg gjennom hvert øyeblikk i smerte. 

			Den tredje hannen, som hang mellom dem, klarte hun ikke å se på. I nærheten av ham fikk hun ikke puste.

			Lær gled over stein med en raslende lyd, og så smalt det i pisken til Pollux. Lidia søkte tilflukt dypt inne i seg selv. Pisken traff den såre, blodige ryggen til Athalar. Dødens skygge rykket til og svaiet i lenkene.

			«Våkn opp», glefset Hammeren. «Det er en nydelig dag ute.»

			Athalar åpnet de hovne øynene, og hatet glødet i det mørke dypet av dem.

			Glorien som på nytt var tatovert i pannen hans, så mørkere ut enn skyggene i fangehullet. Han gliste som et rovdyr med den forslåtte munnen. Tennene var blodige. «God morgen, solstråle.»

			Til høyre for Athalar lød en halvkvalt latter. Lidia kastet et blikk på hannen som hang der, selv om hun visste at det var dumt.

			Ruhn Danaan stirret på henne. Han hadde vært de valbaranske feenes kronprins.

			Leppen hans var hoven etter at Pollux rev ut piercingen som hadde vært der. Øyenbrynet var blodig, der det hadde sittet en annen ring. Den tatoverte overkroppen og armene var dekket av blod, skitt og blåmerker.

			Øynene til prinsen var utrolig blå.

			De lyste av avsky – over henne.

			Pollux gadd ikke å stille noe spørsmål, men ga Athalar nok et piskeslag over ryggen. Dette var bare oppvarming, avhøret kom senere.

			Baxian var fremdeles bevisstløs. Pollux hadde slått ham til blods i går etter å ha kappet av ham og Athalar vingene med en sløv sag. Helhunden rørte seg ikke.

			Natt, prøvde Lidia seg. Hun sendte ordet ut i den innestengte luften mellom seg selv og feprinsen. De hadde aldri snakket sammen, bortsett fra i drømme. Men hun hadde prøvd siden han kom hit. Igjen og igjen sendte hun tankene mot ham, men fikk ikke noe svar.

			Ikke siden Ruhn oppdaget hvem hun var.

			Hun visste at han kunne kommunisere, selv om gorsia-­lenkene stoppet magien og bremset helbredelsen. Han hadde gjort det med søsteren før hun rømte.

			Natt.

			Ruhn glefset taust. Blodet rant nedover haken hans. 

			Telefonen til Pollux ringte. På dette eldgamle stedet tilegnet smerte fremsto den skingrende lyden underlig. Han sluttet å svinge pisken, og det oppsto en forferdelig stillhet. «Mordoc», sa Hammeren, fremdeles med pisken i hånden. Han snudde seg bort fra Athalar, som hang der maltraktert. «Fortell.»

			Lydia gadd ikke å protestere på at hennes kaptein avla rapport til Hammeren. Pollux hadde tatt drapet på Harpyen personlig. Han kommanderte Mordoc og vargene rundt for å finne ledetråder til hvor Bryce Quinlan kunne være.

			At han fremdeles trodde at det var Bryce som hadde drept henne, var kun fordi Athalar og Ruhn ikke avslørte at det hadde vært Lidia. De visste hvem hun var. Og det var bare fordi hun var avgjørende for opprøret at de ikke røpet hemmeligheten hennes.

			Idet Pollux snudde seg bort, lot hun masken falle et øyeblikk. Hun lot Ruhn se det virkelige ansiktet hennes. Det som hadde kysset sjelen hans, og delt hennes med hans da de smeltet sammen.

			Ruhn, tryglet hun sinnet hans. Ruhn.

			Men feprinsen svarte ikke, og hatet i øynene hans ble ikke svakere. Så hun tok på seg masken til Hinden igjen. 

			Pollux stakk telefonen i lommen og løftet pisken på ny. «Hent piggtråden i stedet», beordret hun ham med den lave, tonløse stemmen som hadde beskyttet henne så langt.

			DEL I

			SPRANGET

			Bryce Quinlan satt i et rom dypt under fjellet. Dagslys måtte være en myte for de skapningene som holdt til her.

			Til å være et sted som tydeligvis ikke var Hel, virket omgivelsene som det. Svart stein, et underjordisk palass, en enda mer underjordisk avhørscelle … For de tre personene som sto foran henne, virket det som mørket var iboende. Det dreide seg om en liten, nett hunn kledd i grå silke, og to hanner med vinger og svart, skjellaktig rustning. Den vakre, mektige hannen i midten bølget det bokstavelig talt skygger og stjerner fra.

			Han kalte seg Rhysand og var så lik Ruhn at det ikke kunne være tilfeldig.

			Bryce hadde hoppet gjennom porten for å komme seg til Hel. Hun hadde tenkt å takke ja til det Aidas og Apollion hadde tilbudt flere ganger, å sende hærene sine til Midgard og sette en stopper for asterienes galaktiske erobringer. Men så hadde hun endt opp her i stedet.

			Hun kastet et blikk på krigeren ved siden av dobbeltgjengeren til Ruhn. Det var han som hadde funnet henne, og hadde den svarte dolken som reagerte på Stjernesverdet.

			De brune øynene var kalde og årvåkne, som hos et rovdyr.

			«Noen må snart begynne å snakke», sa den lave hunnen. Hun som var blitt så sjokkert da Bryce snakket på gammelspråket, og da hun fikk se sverdet. Fyrfat med noe som lignet blafrende førstelys, fikk den hakelange pasjeklippen til å skinne. Det fremhevet skyggen av den smale kjeven. Øynene hennes var i en oppsiktsvekkende sølvtone. Blikket streifet Bryce, men det så ikke ut som hun gjorde inntrykk. «Du heter Bryce Quinlan, sa du. Og du er fra en annen verden, som heter Midgard.»

			Rhysand mumlet noe til hannen ved siden av seg. Kanskje han oversatte.

			«Hvis vi skal tro på det du sier, hvordan kom du hit?» fortsatte hunnen. «Og hvorfor kom du hit?»

			Bryce studerte cellen, som var tom bortsett fra dem. Det var ikke noe bord med torturinstrumenter her. Det var ingen åpninger i den massive steinen. Bortsett fra døren og en rist i gulvet noen meter unna. Hun syntes det kom en hvesende lyd derfra.

			«Hvilken verden er dette?» klarte hun å si. Stemmen lød grumsete. Da dobbeltgjengeren til Ruhn presenterte seg i den koselige foajeen, hadde han tatt henne i hånden. Styrken i grepet hans og trælene mot huden hennes var det eneste som var fast, da vind og mørke brølte rundt dem, og verden forsvant. Så var det bare massivt fjell og dunkel belysning. Hun ble ført til et palass som var hugget ut under et fjell, og så videre ned den smale trappen til dette fangehullet. Der hadde han pekt på den ene stolen som sto midt i rommet, som en taus ordre. 

			Så hun satt og ventet på håndjernene eller lenkene eller hva de nå brukte i denne verdenen, men det kom aldri noen.

			Den lille hunnen svarte ikke. «Hvorfor kan du det gamle språket?» spurte hun i stedet. 

			Bryce nikket mot henne. «Hvorfor kan du det?»

			Hunnen hadde på seg rød leppestift. Munnvikene hennes trakk seg oppover. Det var ikke noe betryggende syn. «Hvorfor er du full av blod som ikke er ditt eget?»

			Ett poeng til motstanderen.

			Bryce visste at de blodige klærne ikke var til hennes fordel. De var stive og mørke nå, og hendene var også blodige. Blodet stammet fra Harpyen og litt fra Lidia. At Bryce var full av det, var en del av planen for å holde henne i live. Så hun kunne holde hemmelighetene deres trygge, mens Hunt og Ruhn …

			Hun ble tungpustet. Hun hadde dratt fra maken og broren sin, og de var i hendene til Rigelus.

			Det kjentes som om veggene og taket kom nærmere og klemte luften ut av lungene. 

			Rhysand løftet den store hånden, som var omgitt av stjerner. «Vi skal ikke gjøre deg noe.» Resten av setningen lurte i de tette skyggene rundt ham: Hvis ikke du prøver å gjøre oss noe.

			Bryce lukket øynene og anstrengte seg for å puste jevnt. For å komme over den knusende vekten av steinen over og rundt henne.

			For mindre enn en time siden hadde hun løpt for å komme unna kraften til Rigelus. Hun unngikk marmorbyster som eksploderte, og vinduer som ble knust. Og lynet til Hunt sprengte seg gjennom brystet hennes, inn i porten og åpnet en portal. Hun hoppet mot Hel …

			Men nå … var hun her. Hendene skalv. Hun knyttet nevene og klemte til, og så trakk hun pusten langsomt og skjelvende. Hun gjorde det en gang til. Så åpnet hun øynene igjen. «Hvilken verden er dette?» spurte hun høyt og tydelig.

			De som avhørte henne, sa ikke noe.

			Hun møtte blikket til hunnen. Den minste, men ikke den minst farlige av dem. «Det er ingen som har snakket dette språket her på femten tusen år, sa du. Hvorfor det?»

			At de var feer og kunne språket, innebar en forbindelse mellom dette stedet og Midgard. Det gikk langsomt, men fryktelig tydelig opp for henne.

			Hunnen svarte ikke nå heller. «Hvordan havnet du i besittelse av det tapte sverdet, Gwydion?» spurte hun kjølig.

			«Hva …? Mener du Stjernesverdet?» Det var enda en forbindelse mellom verdenene deres.

			Alle stirret på henne igjen. De var en ugjennomtrengelig mur av folk som var vant til å få svar, likegyldig hvordan.

			Bryce hadde ikke noen våpen. Bortsett fra magien i blodet og den arkesiske amuletten rundt halsen. Og Hornet, som hun hadde tatovert inn i ryggen. Men for å bruke det trengte hun kraft. Hun måtte lades opp som et idiotisk batteri.

			Så det beste hun kunne gjøre nå, var å prate. Det var bra hun hadde lirt av seg vås i årevis, som Hunt sa.

			«Det er et arvestykke», sa hun. «Det har vært i verdenen min siden forfedrene mine brakte det dit … for femten tusen år siden.» Hun så megetsigende på hunnen. Hun fikk legge sammen to og to, slik Bryce hadde gjort.

			«Hvordan fant du denne verdenen?» spurte den vakre hannen, Rhysand. Stemmen hans var som midnatt.

			Dette var ikke en man burde bråke med. Ingen av dem var det, men … Av ham oste det myndighet, som om det var ham hele dette stedet dreide seg rundt. En konge eller noe sånt. 

			«Det gjorde jeg ikke.» Hun møtte blikket hans, som var fylt av stjerner. Kraften i blikket hans fikk noe dypt inni henne til å skjelve. «Jeg sa jo det. Jeg skulle dra til Hel, men havnet her i stedet.»

			«Hvordan da?» 

			Skapningene under risten hveste høyere. Det var som om de merket sinnet hans og ville ha blod.

			Hun svelget. Hvis de fikk vite om Hornet, om kreftene hennes, om portene … kom de til å bruke henne slik Rigelus hadde villet? Eller mene at hun var en trussel som måtte fjernes? 

			Hun var en mester i pissprat, dette kunne hun klare.

			«I verdenen min er det porter til andre verdener. I femten tusen år har de gått til Hel, for det meste. Den nordlige revnen går rett til Hel, men …» De fikk tenke at hun vrøvlet, at hun var en idiot. En partyjente slik folk i Midgard hadde stemplet henne som, og som Micah trodde hun var. Helt til hun støvsugde opp asken av ham. «Men denne porten sendte meg hit med en enveisbillett.»

			Hadde de billetter i denne verdenen? Hadde de transport? 

			De sa ikke noe, så hun utdypet. «En ledsager av meg prøvde å sende meg til Hel med kraften sin. Men jeg tror …» Hun gikk gjennom det siste Rigelus hadde sagt til henne. At stjernen på brystet hennes fungerte som et fyrtårn til verdenen de stjernefødte kom fra.

			Hun grep etter et halmstrå og nikket mot dolken til krigeren. «I min verden finnes det en profeti om sverdet mitt og en kniv som er forsvunnet. Når de blir gjenforent, skal feene i Midgard også bli det.»

			En mester i å finne på vås, det var det hun var.

			«Så kanskje det er derfor jeg er her. Kanskje sverdet merket dolken og … ledet meg til den.»

			Ingen sa noe. Den tause krigeren med brune øyne lo lavt. 

			Hvordan skjønte han hva hun sa uten at Rhysand oversatte for ham? Kanskje han leste kroppsspråket hennes, tonefallet, lukten …

			Krigeren sa noe med lav stemme. Det gikk kaldt nedover ryggen hennes da Rhysand så på ham med hevede øyenbryn. «Du lyver», oversatte han til Bryce. Han så like truende ut som den andre hannen.

			Bryce blunket uskyldig og indignert. «Om hva da?» 

			«Det vet du bedre enn meg.» Skyggen fra vingene hans ble mørkere. Det var ikke noe godt tegn.

			Hun var i en annen verden, med mektige fremmede som ikke ville nøle med å drepe henne. Alt hun sa nå kunne avgjøre om hun overlevde. 

			«Jeg så nettopp maken min og broren min bli tatt til fange av intergalaktiske parasitter», glefset hun. «Det eneste jeg har interesse av, er å finne en måte å hjelpe dem på.» 

			Rhysand så på krigeren. Han nikket, uten å ta blikket fra henne.

			«Vel», sa Rhysand og la de muskuløse armene i kors. «Det er i hvert fall sant.» 

			Det så ikke ut som den lille hunnen følte medlidenhet. Utbruddet til Bryce fikk henne bare til å se mer amper ut. «Utdyp.»

			De var feer. Ingenting tydet på at de var bedre enn drittsekkene hun hadde kjent hele livet. Og selv om de lå noen århundrer etter hennes verden, virket de på en eller annen måte enda mektigere enn feene i Midgard. De var sikkert mer arrogante og selvhevdende. 

			Hun måtte komme seg til Hel eller i det minste tilbake til Midgard. Og hvis hun sa for mye …

			Hunnen merket at hun nølte. «Se inn i tankene hennes, Rhys», sa hun.

			Bryce frøs til. Å, guder. Han kunne snoke i hodet hennes, se hva han ville …

			Rhysand kastet et blikk på hunnen. Hun holdt blikket hans med en råskap som ikke stemte med hvor liten hun var. Om det var Rhysand som var sjefen her, var ikke de andre underdanige.

			Bryce betraktet døren. Hun hadde ingen sjanse til å nå den i tide, selv om den skulle være ulåst. Det hjalp ikke å løpe sin vei. Kom den arkesiske amuletten til å beskytte henne? Den hadde ikke hindret Ruhn i å snakke i hodet hennes, men …

			Jeg snoker ikke der jeg ikke blir invitert inn frivillig.

			Hun skvatt så hun nesten veltet stolen da hun hørte den lave hannstemmen i hodet. Stemmen til Rhysand.

			Men hun svarte og takket Luna for at stemmen var kjølig og fattet. Finnes det en æreskodeks for tanketale?

			Han stoppet opp, nesten som om han moret seg. Du har visst opplevd denne måten å snakke på før.

			Ja. Det var alt hun ville si om Ruhn. 

			Får jeg se i minnene dine, så jeg kan se det selv? 

			Nei. Det får du ikke.

			Rhysand blunket langsomt. «Da får vi stole på det du sier», sa han høyt.

			Den spede hunnen stirret storøyd på ham. «Men …»

			Rhysand knipset med fingrene, og det dukket opp tre stoler bak dem. Han gled grasiøst ned på en av dem og la ankelen over kneet, vakker og arrogant som feer var. Han kastet et blikk på følgesvennene. «Azriel.» Han gjorde en doven håndbevegelse mot hannen og så mot hunnen. «Amren.»

			Så pekte han på Bryce. «Bryce … Quinlan», sa han med nøytralt tonefall.

			Bryce nikket langsomt.

			Rhysand studerte de rene, velstelte neglene sine. «Så sverdet … har vært i verdenen din i femten tusen år?»

			«Det ble brakt dit av en av forfedrene mine.» Hun lurte på hva hun skulle si. «Dronning Theia», tilføyde hun. «Eller prins Pelias, avhengig av hvem man skal tro på propagandaen til.»

			Amren stivnet litt. Rhysand fikk det med seg og kastet et blikk på henne.

			«Kjenner dere til dem?» tok Bryce sjansen på å spørre. 

			Amren så granskende på Bryce, fra de sjokkrosa skoene med blod på til hestehalen. Og på blodet i ansiktet, som var stivt og klebrig nå. «Ingen har nevnt de navnene her på veldig, veldig lenge.»

			Femten tusen år, var Bryce villig til å vedde på.

			«Men dere har hørt om dem?» Hjertet hennes hamret. 

			«De … holdt til her en gang», sa Amren forsiktig.

			Det var den endelige bekreftelsen Bryce trengte for å vite hva denne planeten var. Noe falt på plass dypt inne i henne, en løs tråd som omsider ble knyttet fast. «Så da er det her vi kommer fra. Feene i Midgard. Forfedrene mine forlot denne verdenen og dro til Midgard – og glemte hvor vi kom fra.»

			Det ble stille igjen. Azriel sa noe på språket deres, og Rhysand oversatte for Bryce. Kanskje han hadde gjort det telepatisk de siste minuttene.

			«Han sier at vi ikke har slike historier – om at folket vårt utvandret til en annen verden.» 

			Men Amren ga fra seg en liten, halvkvalt lyd.

			Rhysand snudde seg langsomt mot henne, en smule vantro. «Har vi det?» spurte han i avslappet toneleie.

			Amren pirket på en usynlig flekk på silkeblusen. «Det er uklart. Jeg gikk inn før …» Hun ristet på hodet. «Men da jeg kom ut, gikk det rykter. Om at mange hadde forsvunnet, det var som om de aldri hadde eksistert. Noen sa at de dro til en annen verden, andre at de var i fjerne land, mens andre igjen sa at de ble utvalgt av Kjelen og ført bort et sted.»

			«De må ha dratt til Midgard», sa Bryce. «Ledet av Theia og Pelias …»

			Amren holdt hånden i været. «Vi kan høre mytene deres senere, jente. Det jeg vil vite, er hvorfor du kom hit, når du skulle til et annet sted.» Hun så skarpt på Bryce, som hadde vanskelig for å motstå blikket.

			«Det vil jeg også gjerne vite», sa Bryce, kanskje litt dristigere enn klokt var. «Tro meg, det er ikke noe jeg heller vil enn å bli kvitt dere.»

			«Og dra til … Hel», sa Rhysand tonløst. «For å finne denne fyrst Aidas.»

			Dette var verken venner eller allierte av henne. Det var kanskje verdenen feene kom fra, men hvem faen visste hva de var ute etter? Rhysand og Azriel så bra ut, men Urd skulle vite at feene brukte skjønnheten til å få det som de ville. I Midgard hadde de gjort det i tusenvis av år.

			Rhysand trengte ikke å lese tankene hennes. Det så ut som han leste alt i ansiktet hennes. Han løftet beinet av kneet og plantet begge føttene i steingulvet. «Jeg skal forklare deg situasjonen, Bryce Quinlan.»

			Hun tvang seg til å møte blikket med stjerner i. Hun hadde stått imot asteriene, erkeenglene og fe-kongene, og hun levde fremdeles. Hun skulle stå imot ham også. 

			Munnviken hans trakk seg oppover. «Vi kommer ikke til å torturere det ut av deg, og jeg vil ikke lirke det ut av hodet ditt, heller. Hvis du velger å ikke snakke, er det opp til deg. Men det er opp til meg å holde deg her nede til du ombestemmer deg.»

			Bryce kunne ikke dy seg. Hun betraktet rommet med et kjølig blikk, og oppmerksomheten dvelte ved risten og hvesingen som kom opp av den. «Jeg skal fortelle vennene mine at de bør dra hit på ferie.»

			Stjernene forsvant i øynene til Rhysand. «Kommer det til å komme flere hit fra verdenen din?»

			Hun svarte så sant hun kunne. «Nei. Så vidt jeg vet, har de lett etter dette stedet i femten tusen år, men jeg er den eneste som har kommet hit.»

			«Hvem er de?»

			«Asteriene. Jeg nevnte dem. Intergalaktiske parasitter.»

			«Hva skal det bety?»

			«De er …» Bryce stoppet opp. Kom de til å utlevere henne til Rigelus eller underkaste seg ham? Theia hadde kommet fra denne verdenen og kjempet mot asteriene. Men Pelias hadde kjøpt det de sa, og knelte gladelig ved de udødelige føttene deres.

			At hun stoppet opp, sa nok. Amren fnøs. «Ikke gidd, Rhysand.» 

			Rhysand la hodet på skakke, som et rovdyr som studerte byttet sitt. Bryce holdt haken høyt hevet, moren ville vært stolt av henne.

			Han knipset med fingrene igjen. All blodet og skitten forsvant. Huden var fremdeles klissete, men den var ren. Bryce blunket og så nedover seg selv – og så opp på ham.

			Han sendte henne et ondskapsfullt, lite smil. «For å motivere deg.»

			Amren og Azriel hadde fremdeles steinansikter. De ventet.

			Det ville være dumt å tro at oppmuntringen til Rhysand sa noe godt om ham. Men dette spillet kunne hun også spille. 

			«Asteriene er eldgamle», sa hun. «Titusenvis av år.» Hun grøsset ved tanken på rommet under palasset deres. Opptegnelsene om erobringer som gikk årtusener tilbake i tid, med sitt eget unike dateringssystem.

			Fangevokterne hennes svarte ikke. De blunket ikke engang. Det at noen kunne være så vanvittig gamle, var visst ikke helt ukjent for dem.

			«De kom til verdenen min for femten tusen år siden. Det er ingen som vet hvor de kommer fra.»

			«Hva mener du med at de kom?» spurte Rhysand.

			«Jeg aner ikke hvordan de kom til Midgard, for å være ærlig. Historien de diktet opp, var at de … frigjorde oss. Og brakte opplysning. Ifølge dem var Midgard bare en avkrok av en planet, uten magi og bare bebodd av mennesker og dyr. Asteriene valgte den til å skape sitt perfekte imperium. Og snart strømmet skapninger og raser fra andre verdener dit, gjennom en gigantisk revne mellom verdenene. Den kalles Den nordlige revnen. Nå leder den bare til Hel, men før gikk den … hvor som helst.»

			«En revne», insisterte Amren. «Hvordan er det mulig?» 

			«Det aner jeg ikke», sa Bryce. «Ingen har funnet det ut noen gang. Eller hvorfor den ligger der i Midgard og ikke et annet sted.»

			«Hva skjedde etter at disse vesenene kom til verdenen din?» spurte Rhysand. 

			Bryce nølte. «I den offisielle versjonen av historien prøvde en annen verden å invadere Midgard», sa hun. «Og det var Hel. De ville knuse det ferske imperiet og alle som bodde i det. Men asteriene samlet alle de nye folkene og presset Hel tilbake til deres egen verden. Og Den nordlige revnen ble samtidig rettet dit. Etter det har den vært stengt, for det meste. De bygget en svær mur rundt den, for å hindre at etternølere fra Hel skulle slippe inn i Midgard. Og asteriene bygget et strålende imperium, som skal vare i all evighet. Det er i hvert fall det de gir oss beskjed om å tro på.»

			Ansiktene foran henne viste stadig ingen følelser. «Og hvordan ligger det egentlig an?» spurte Rhysand lavt.

			Bryce svelget og tenkte tilbake på rommet i arkivet. «Asteriene er eldgamle, udødelige vesener som lever av kraften til andre. De høster magien til et folk eller en planet, og så spiser de den. Vi kaller det førstelys. Det gir næring til planeten vår, men først og fremst til dem. Vi må gi det fra oss når vi blir udødelige. Eller så udødelige som vi blir. Vi oppnår den fulle, modne kraften vår gjennom et ritual som kalles Spranget. I den prosessen blir noe av kraften vår sugd ut og satt til side for asteriene. Det er som en skatt på magien vår.»

			Hva som skjedde etter døden, ville hun ikke nevne engang. Hvordan kraften i sjelen deres også ble høstet til slutt når de ble tvunget inn i Dødeporten av Dødekongen og omgjort til andrelys, så asteriene skulle få enda mer. Men først spiste Dødekongen seg mett selv.

			Amren la hodet på skakke. Den glatte pasjeklippen vippet. «En skatt på magien deres, innkrevd av eldgamle vesener for å fylle deres behov for næring og kraft.» Azriel så på henne. Rhysand oversatte nok fra sinn til sinn fremdeles. «En tiende», mumlet Amren for seg selv, som om ordene fikk henne til å tenke på noe.

			Rhysand hevet øyenbrynene. Med den store hånden gjorde han tegn til at Bryce skulle fortsette. «Hva mer?»

			Hun svelget igjen. «Midgard er bare den siste planeten asteriene har invadert. Det er mange av dem. De har et helt arkiv med planeter de har erobret, eller prøvd å erobre. Jeg så det rett før jeg kom hit. Og så vidt jeg vet, er det bare tre som klarte å kaste dem ut. Som slo tilbake og beseiret dem. Hel, en planet som heter Iphraxia, og … en verden hvor feene bodde. De første, stjernefødte feene.» Hun nikket mot dolken til Azriel, som hadde blusset opp med mørkt lys i nærheten av Stjernesverdet. «Dere har et annet navn på sverdet mitt, men dere vet hva det er.»

			Det var bare Amren som nikket.

			«Jeg tror det er fordi det kom fra denne verdenen», sa Bryce. «Det ser ut som det har noe med dolken å gjøre. Det ble smidd her, ble en del av historien deres, og så forsvant det, ikke sant? Dere har ikke sett det på femten tusen år og heller ikke snakket dette språket på nesten like lenge. Det stemmer med da de stjernefødte kom til Midgard.»

			De stjernefødte. Theia, dronningen deres. Og Pelias, prinsen som forrådte og styrtet henne. Theia hadde tatt med seg de to døtrene sine til Midgard. Helena, som ble tvunget til å gifte seg med Pelias, og en annen man ikke lenger visste navnet på. Mye av sannheten om Theia hadde også gått tapt, enten på grunn av tiden eller propagandaen til asteriene. Aidas, Stupets fyrste, hadde elsket henne. Det var alt Bryce visste. Theia hadde kjempet mot asteriene sammen med Hel for å frigjøre Midgard. Til slutt var hun blitt drept av Pelias, og navnet hennes var nesten visket ut av minnet. Bryce bar på lyset til Theia, det hadde Aidas sagt. Mer enn det fortalte ikke arkivet til asteriene engang, om dronningen som var død for så lenge siden.

			«Så du tror at vår verden er den tredje planeten som gjorde motstand, mot disse … asteriene», sa Amren langsomt. De sølvgrå øynene gnistret.

			Bryce nikket. Hun gjorde en håndbevegelse mot cellen og det som var over den. «Etter hva jeg har skjønt, var asteriene her lenge før de kom til min verden. De erobret, blandet seg og hersket over denne verdenen. Men til slutt klarte feene å styrte dem, å beseire dem.» Hun trakk pusten dypt og studerte ansiktene deres. «Hvordan?» Stemmen var hes og spørsmålet desperat. «Hvordan gjorde dere det?»

			Rhysand så vaktsomt på Amren. Hun måtte være hoffhistoriker eller lærd av noe slag, siden han spurte henne om fortiden stadig vekk. «Historien vår omfatter ikke en slik hendelse», sa han.

			«Vel, asteriene husker verdenen deres», sa Bryce. «De bærer nag fremdeles. Rigelus, lederen deres, fortalte meg at han skal finne den igjen – og straffe dere for at dere kastet dem ut. Dere er erkefienden deres, i bunn og grunn.»

			«Det står om dette i historiebøkene våre, Rhysand», sa Amren alvorlig. «Men de het ikke asterier her. Her ble de kalt daglaner.»

			Det gylne ansiktet til Rhysand ble blekere, og Azriel flyttet seg i stolen. Det raslet i vingene. «Daglanene ble drept alle sammen», sa Rhysand bestemt.

			Amren grøsset, og det gjorde tydeligvis Rhysand mer bekymret. «Tydeligvis ikke», sa hun.

			«Har dere noen nedtegnelser om hvordan de ble beseiret?» spurte Bryce. En kjerne av håp begynte å gløde i brystet.

			«Bare gamle sanger, om blodige slag og enorme tap.»

			«Men historien … tror dere den stemmer?» spurte Bryce. «At udødelige, onde herskere styrte denne verdenen en gang, og at dere gikk sammen for å styrte dem?»

			Tausheten deres tilsa at det stemte.

			Rhysand ristet på hodet, som om han fremdeles ikke helt trodde på det. «Og du tror …» Han møtte blikket til Bryce, konsentrert som et rovdyr igjen. Guder, han var skremmende. «Du tror at daglanene, disse asteriene, vil komme hit igjen for å hevne seg. Etter mer enn femten tusen år.» Han hørtes tvilende ut.

			«For Rigelus er det fem minutter», svarte Bryce. «Han har uendelig med tid og ressurser.»

			«Hva slags ressurser?» Spørsmålet lød kaldt og skarpt som fra en leder som vurderte trusselen mot folket sitt.

			Hvordan skulle hun beskrive geværene og svovelrakettene, meka-draktene og Omega-båtene, eller bare kraften til asteriene? Den lynraske, nådeløse skrekken som en kule var? Kanskje det var dumdristig, men … Hun strakte ut hånden mot Rhysand. «Jeg skal vise deg.»

			Amren og Azriel så skarpt på ham, som om det var en felle.

			«Vent», sa Rhysand og forsvant.

			Bryce skvatt til. «Kan dere teleportere?»

			«Vi kaller det å flyte», sa Amren. Det så ut som Azriel smilte. «Kan du gjøre det?» spurte Amren.

			«Nei», løy Bryce. Hvis Azriel ante at hun løy, sa han det ikke. «Det er bare to feer som kan det.»

			Nå var det Amren som skvatt. «To på hele planeten deres?»

			«Her er det sikkert flere?»

			Azriel stirret på henne uten å si noe nå som Rhysand ikke var her for å oversette. Det så ut som han var omgitt av skygger, som Ruhns, men … villere. Som Cormacs hadde vært.

			Amren så henne i øynene. «Bare de mektigste, men ja. Det er mange som kan det.» 

			Som om det var planlagt, dukket Rhysand opp igjen, med en liten sølvkule i den ene hånden.

			«Veritas-kulen?» sa Amren, og Azriel hevet øyenbrynet.

			Rhysand overså dem og rakte frem den andre hånden. I den lå det en liten sølvkapsel.

			Bryce tok den og kikket på kulen, som han hadde lagt på gulvet. «Hva er dette for noe?»

			Rhysand nikket mot kulen. «Hold den og tenk på hva du vil vise oss. Da fanges minnene inni den så vi kan se dem.»

			Det hørtes enkelt nok ut, som et kamera for tankene hennes. Hun gikk forsiktig bort til kulen og plukket den opp. Metallet var glatt og kaldt. Den var lettere enn hun hadde trodd den skulle være, så den var nok hul inni.

			«Greit», sa hun og lukket øynene. Hun så for seg våpnene, krigen og slagmarkene hun hadde sett på TV. Meka-draktene, våpnene som Randall hadde lært henne å skyte med, kraften Rigelus hadde sendt bortover gangen etter henne …

			Der stoppet hun. Rett før hun hoppet gjennom porten og dro fra Hunt og Ruhn. Det ville hun ikke gjenoppleve. Hun ville heller ikke vise hva hun kunne gjøre, avsløre Hornet eller evnen til å teleportere.

			Bryce åpnet øynene. Kulen var fremdeles stille og mørk. Hun la den ned på gulvet igjen og trillet den bort til Rhysand.

			Han lot den flyte på en fantomvind opp til hånden sin, og så rørte han ved toppen av den. Alt hun hadde tenkt på, utspilte seg foran dem.

			Det var verre å se det som minnemontasje. Volden, brutaliteten, hvor lett og vilkårlig asteriene og håndlangerne deres drepte.

			Men det hun følte, var ingenting mot sjokket og frykten som sto skrevet i ansiktet til de andre.

			«Gevær», sa Bryce og pekte på riflen som Randall avfyrte i minnet hennes. Den traff blink, på en kilometers avstand. «Svovelmissiler.» Hun pekte på det gylne lyset som eksploderte, mens bygningene i Lunathion revnet rundt henne. «Omegabåter.» SPQM Faustus jaget gjennom det mørke havdypet. «En av asteriene.» Den hvitglødende kraften til Rigelus sprengte stein og glass og rev selve verden i stykker.

			Rhysand samlet seg, og den kjølige masken gled på plass igjen. «Du bor i en slik verden.» 

			Det var ikke egentlig et spørsmål, men Bryce nikket. «Ja.»

			«Og de vil ta med seg alt dette … hit.»

			«Ja.»

			Rhysand stirret rett frem og tenkte seg om. Azriel holdt blikket der kulen hadde vist verdenen hennes bli ødelagt. Han så redd ut, men likevel beregnende. Hun hadde sett det ansiktsuttrykket før, hos Hunt. En kriger som tenkte og planla. 

			Amren snudde seg mot Rhys og møtte blikket hans. Bryce kjente det blikket også. Det foregikk en taus samtale mellom dem, en sånn Bryce og Ruhn hadde hatt så mange ganger. 

			Å se og huske det gjorde vondt i hjertet. Men det ga henne også ro og skjerpet konsentrasjonen.

			Asteriene hadde vært her. Under et annet navn, men de hadde vært her. Forfedrene til disse feene hadde beseiret dem. Og Urd hadde sendt henne hit, ikke til Hel. Og umiddelbart hadde hun støtt på en dolk som fikk Stjernesverdet til å synge. Som om det var en magnet, som trakk henne til denne verdenen og til denne elvebredden. Var det virkelig kniven som profetien fortalte om?

			Bryce hadde trodd at det holdt å utslette kjernen av førstelys for å tilintetgjøre asteriene. Men Urd hadde sendt henne hit til verdenen som feene i Midgard kom fra. Og dømmekraften til Urd måtte hun bare stole på. Hun ba om at Ruhn og Hunt og alle i Midgard som hun var glad i, holdt ut. Til hun fant en måte å komme seg hjem på. 

			Og hvis hun ikke kunne det …

			Hun gransket sølvkapselen, som lå glatt og skinnende i hånden hennes. «Hvis du svelger den, oversetter den språket vårt for deg», sa Amren uten å se på henne. «Du kan snakke det også.»

			«Stilig», mumlet Bryce.

			Hun måtte finne veien hjem. Og hvis det innebar å navigere i denne verdenen først … da var språkkunnskaper nyttig, med tanke på hvor mye vås hun kom til å måtte si. Hun stolte ikke et øyeblikk på disse folkene. Men siden de stilte masse spørsmål, trodde hun ikke at de kom til å forgifte henne – og det hadde vært mye enklere å kutte over strupen på henne. 

			Det var ikke en betryggende tanke, men hun puttet sølvkapselen i munnen, samlet opp nok spytt og svelget den. Metallet var glatt og kjølig mot tungen og halsen, og hun syntes hun kjente kapselen gli ned i magen.

			Så kløvde lynet hjernen. Hun ble revet i to. Kroppen klarte ikke å holde på alt det skjærende lyset …

			Deretter ble det mørkt. Mørket var stille, rolig og evig.

			Nei, det var rommet rundt henne. Selv lå hun sammenkrøpet på gulvet og … glødet, så sterkt at hun lyste opp ansiktet til Rhysand og Amren. De så sjokkert ut. 

			Azriel sto allerede over henne, med den livsfarlige dolken trukket. Den skinte med et merkelig, svart lys.

			Han la merke til mørket som lekket fra bladet, og blunket. Så forbløffet hadde ikke Bryce sett ham før.

			«Legg vekk den, din tosk», sa Amren. «Den synger for henne, og når du bringer den nær …» 

			Dolken forsvant fra hånden til Azriel, som om den var blitt ført bort av en skygge. En anspent stillhet senket seg over rommet.

			Bryce reiste seg sakte, slik Randall og moren hadde lært henne. Det var sånn man skulle bevege seg i nærheten av vaner og andre rovdyr.

			Og da hun reiste seg, fant hun det i hjernen. Hun kunne et språk som hun ikke hadde visst om før. Det lå på tungen, klart til å bli brukt. Like instinktivt som hennes eget. Det skimret langs huden hennes, sitret nedover ryggen og skulderbladene … Vent nå litt.

			Å, nei. Nei, nei, nei, nei. 

			Hun våget ikke å strekke seg etter tatoveringen av Hornet og rette oppmerksomheten mot bokstavene som sa Med kjærlighet er alt mulig. Hun kjente at de reagerte på det i besvergelsen som fikk henne til å gløde. Hun håpet at det ikke syntes, men håpet var forgjeves.

			Amren snudde seg mot Rhysand. «De lysende bokstavene som hun har på ryggen … De er de samme som i Pustens bok», sa hun på det nye, merkelige språket. Språket deres. 

			De måtte ha sett det gjennom T-skjorten da hun lå på gulvet. For hver gang Bryce trakk pusten, ble sitringen mindre, som om gløden avtok. Men skaden var skjedd allerede.

			De gransket henne igjen, som tre topptrente rovdyr som vurderte en trussel.

			«Forklar dette, ellers dør du», sa Azriel. Stemmen var silke­myk og truende på en og samme tid.

			Blodet til Tharion dryppet ned i porselensvasken på det stille, fuktige badet. Brølet fra folkemengden var en fjern rumling gjennom de sprukne, grønne flisene. Han pustet inn gjennom nesen og ut gjennom munnen. Smerten bølget langs de verkende ribbeina.

			Hold deg oppreist. 

			Hendene knuget de sprukne kantene av vasken. Han pustet inn igjen, konsentrerte seg om ordene og tvang knærne til ikke å gi etter. Bli stående, for faen. I kveld hadde han fått juling.

			Minotauren han hadde møtt i ringen til Slangedronningen, veide dobbelt så mye og var minst en meter høyere enn ham. Blodet som lekket ned i vasken, var fra et hull i skulderen, takket være hornene som han ikke hadde vært rask nok til å unngå. Og han hadde flere brukne ribbein etter slag fra knyttnever på størrelse med hodet hans.

			Han trakk pusten igjen og gispet av smerte. Så strakte han seg etter førstehjelpsskrinet. Fingrene skalv. Han fiklet med flasken med medisin som skulle dempe smertene og fremskynde helbredelsen som vane-kroppen hans allerede var i gang med. 

			Tharion kastet korken i søppelbøtta ved siden av vasken, sammen med de blodige bomullsbandasjene og våtserviettene han hadde renset ansiktet med. Det hadde føltes viktigere enn å ta seg av smerten og hullet i skulderen. Å kunne se ansiktet sitt, hannen under. 

			Speilbildet var ikke hyggelig å se på. Han hadde lilla flekker under øynene. De sto til blåmerkene langs kjeven, sårene på leppen og den hovne nesen. Alt sammen ville blekne og gro ganske fort, men tomheten i øynene … Det var ansiktet hans, men det tilhørte en fremmed. 

			Tharion møtte ikke sitt eget blikk i speilet. Han la hodet bakover og tømte innholdet i flasken. En silkemyk væske uten smak fylte munnen og halsen. Han hadde shottet sprit med samme entusiasme i sin tid. Men i løpet av de siste ukene hadde alt gått nedenom og hjem med ham. Hele livet hans hadde gått nedenom og hjem. 

			Han hadde gitt opp alt han var, hadde vært og noensinne ville bli – og valgt dette. Å være lenket til Slangedronningen.

			Han hadde vært desperat, men nå tæret beslutningen på ham. Siden han kom for to dager siden, hadde han ikke fått forlate lagerbygningen. Egentlig hadde han ikke hatt lyst til det, heller. Til og med behovet for å komme i vann var ivaretatt for ham. De hadde gjort klart et spesielt kar under dette nivået, med vann som ble pumpet inn rett fra Istros.

			Så han hadde ikke vært i elven på flere dager. Eller kjent vinden og solen mot ansiktet, eller hørt skravlingen og rytmen fra livet i gatene. Han hadde ikke engang sett et vindu som vendte mot utsiden.

			Døren åpnet seg med et knirk. En velkjent hunnlukt røpet hvem som kom. Som om det kunne ha vært en annen på dette tidspunktet og på dette badet.

			Slangedronningen hadde en hel stall av gladiatorer. Men dem … behandlet hun som verdifulle veddeløpshester. De kjempet på de mest lukrative tidspunktene, og dette badet var til privat bruk, det samme var suiten ovenpå.

			Slangedronningen eide dem, og hun ville at alle skulle vite det.

			«Jeg har varmet dem opp for deg», sa han til Ariadne over skulderen. Stemmen var hes. Den mørkhårede dragen hadde på seg en svart kroppsrustning som fremhevet de fyldige kurvene. Hun snudde seg mot ham.

			Tharion og Ariadne måtte se sexy og stilige ut, selv om Slangedronningen fikk dem til å blø for publikums forlystelse.

			Ariadne stanset ved en vask noen meter unna. Hun studerte ansiktet sitt i speilet mens hun vasket hendene.

			«Fortsatt like pen som alltid», klarte Tharion å si ertende.

			Det fikk henne til å granske ham fra siden. «Du ser for jævlig ut.» 

			«Hyggelig å se deg også», sa han. Den helbredende drikken fikk det til å sitre i ham. 

			Neseborene hennes dirret. Det var ikke så lurt å erte en drage. Men han hadde tatt mange dumme avgjørelser i det siste, så hvorfor slutte nå?

			«Du har et hull i skulderen», sa hun, uten å ta blikket fra ham.

			Tharion betraktet det stygge såret. Huden trakk seg sammen, og det kjentes som om edderkopper krøp over det. «Det bygger karakter.»

			Ariadne fnøs og studerte speilbildet sitt igjen. «Du vet, du snakker ofte om hvor godt du liker hunner. Jeg begynner å tro at det er en forsvarsmekanisme.»

			Han stivnet. «Mot hva da?»

			«Vet ikke, jeg bryr meg egentlig ikke.»

			«Au da.»

			Ariadne så seg fremdeles i speilet. Lette hun også etter seg selv, den hun var før hun kom hit? Eller den hun var før Astronomen fanget henne i en ring, satte henne på fingeren og gikk rundt med henne i flere tiår?

			Tharion hadde gjort som Slangedronningen hadde bedt om når det gjaldt Ari. Han hadde diktet opp noen løgner til militskontaktene sine om at dragen var rekvirert av sikkerhetshensyn. Så offisielt eide ikke Slangedronningen Ari som slave. Det var det fremdeles noen andre som gjorde. Hun bare … bodde her nå.

			«Ditt hengivne publikum venter», sa Tharion. Han tok en ny bomullserviett og holdt den under rennende vann før han begynte å vaske blodet av det nakne brystet sitt. Han kunne ha hoppet i en av dusjene til venstre for seg, men det ville svidd som Hel i sårene som fremdeles grodde. Han vred seg og strakte seg etter riften langs venstre skulderblad, som var spesielt stygt. Det var utenfor rekkevidde, selv for de lange fingrene hans.

			«Her», sa Ariadne og tok våtservietten fra ham. 

			«Takk, Ar… Ariadne.» Han hadde nesten kalt henne Ari, men det virket ikke smart å irritere henne når hun tilbød seg å hjelpe ham.

			Tharion støttet hendene mot vasken. Ariadne vasket vekk blodet langs såret, og han holdt så hardt i porselenet at det knakte under fingrene hans. Han bet tennene sammen fordi det sved. Det var stille. «Du kan kalle meg Ari», sa dragen.

			«Jeg trodde du hatet det kallenavnet.»

			«Det virker som alle vil bruke det, så jeg kan like gjerne velge det selv.»

			«Var det det du tenkte da du dro fra vennene mine rett før en dødsvandrer angrep dem?» Han klarte ikke å ikke høres spydig ut. Om hun ble sint, fikk det så være. «Alle trodde det verste om deg, så hvorfor ikke bare være verst?»

			Hun fnøs. «Vennene dine … du mener heksen og hun rødhårete?»

			«Ja. Det var skikkelig hederlig av deg å bare dra fra dem.» 

			«Det virket som de kunne ta vare på seg selv.» 

			«Det kan de. Men du stakk av likevel.»

			«Hvis du er så opptatt av at de skulle vært trygge, burde du kanskje vært der selv.» Ari kastet våtservietten i søpla og tok en ny. «Hvem har lært deg å slåss?»

			Han gadd ikke å krangle. Det ville ikke føre noe godt med seg. Han visste ikke engang hvorfor han tok det opp nå, av alle tidspunkter. «Jeg trodde ikke du ville vite noe om meg.»

			«Jeg er bare nysgjerrig. Du virker ikke … seriøs nok til å være Elvedronningens etterretningssjef.» 

			«Som du smigrer.» 

			Det gnistret i øynene hennes, og han trakk på skuldrene. «Jeg lærte å slåss på den vanlige måten. Etter skolen begynte jeg på militærakademiet til Det blå hoffet, og siden har jeg finpusset ferdighetene over mange år. Ikke noe kult. Hva med deg?»

			«Det var for å overleve.»

			Han åpnet munnen for å svare, men dragen snudde på hælen. «Ari …» ropte han før hun var fremme ved døren. «Vi gjorde det ikke, vet du.»

			Hun snudde seg og hevet øyenbrynene. «Gjorde ikke hva da?»

			«Trodde det verste om deg.»

			Hun skar en grimase – av sinne og sorg og en anelse skam. Eller kanskje han bare innbilte seg det siste. Hun gikk sin vei uten å svare.

			Blodet hans som dryppet, var igjen den eneste lyden på badet.

			Han ventet til medisinen hadde lappet de fleste hullene i huden, men gadd ikke å ta på seg overdelen av den svarte drakten. Så fulgte han etter dragen, tilbake til varmen, luktene og lyset i stridsgropen. 

			Ari hadde så vidt begynt. Med imponerende ro tok hun opp kampen mot tre løvehamskiftere. De enorme hannkattene sirklet rundt henne med dødelig presisjon. Hun snudde seg med dem og lot dem ikke komme bak seg. Huden begynte å gløde som skjell av lava, og de svarte øynene glimtet rødt.

			På den andre siden av gropen speilet de skarpe spotlysene seg i enveisvinduet. Tharion visste hvem som sto bak det, i sin egen, overdådige stue. Som så dragen slåss og vurderte hvor intenst publikum brølte.

			«Forræder», hveste noen til venstre for ham.

			To unge vannmenn så stygt på ham fra radene over. De hadde hver sin øl og så ut som de hadde drukket et par allerede.

			Tharion nikket likegyldig til dem og snudde seg mot ringen igjen.

			«Jævla taper», freste den andre hannen.

			Tharion holdt blikket festet på Ari. Det strømmet damp ut av munnen til dragen. En av løvene gjorde et utfall og slo til med nevene, som endte i krumme klør. Men hun dukket unna. Det røk av betonggulvet der føttene hennes hadde stått, som etter små eksplosjoner.

			«Etterretningssjef, du liksom», hånte den første vannmannen ham.

			Tharion bet tennene sammen. Det var ikke første gang de siste dagene at vannfolk hadde kjent ham igjen og sagt akkurat hva de mente om ham. Alle visste at Tharion hadde hoppet av fra Det blå hoffet, og at han hadde kommet hit for å tjene den fordervede Kjøttbyens hersker. Det hadde Elvedronningen og datteren hennes sørget for.

			Kaptein Et-eller-annet, hadde Ithan Holstrom en gang kalt ham. Og nå levde han virkelig opp til det.

			Du ga det opp, måtte han minne seg selv på. Han kunne aldri dyppe sin fot i Istros igjen. Da kom den tidligere dronningen hans til å drepe ham eller be sobekene om å rive ham i filler. Noe vred seg i magen hans.

			Han visste at foreldrene levde, men bare fordi han hadde fått sinte og skuffede meldinger fra dem. Vi har allerede mistet ett barn, hadde moren skrevet. Nå mister vi enda et. Hoppe av, Tharion? Hva i Ogenas’ dyp tenkte du på?

			Han hadde ikke skrevet tilbake. Han hadde ikke bedt om unnskyldning for å være så hensynsløs og egoistisk. Eller for at han ikke hadde tenkt på sikkerheten deres før han begikk den vanvittige handlingen. Eller for ikke bare å sverge troskap til Slangedronningen, men også for å binde seg til henne. Etter alt som hadde skjedd i Pangera, var det uansett ikke noe annet sted som var trygt. Bare her hvor Slangedronningen fikk herske fritt.

			Han så Ari gå rundt i ringen. Du ga det opp, sa han bestemt til seg selv igjen. For dette. 

			«Du er en skam», fortsatte den andre vannmannen.

			Noe vått og skummende traff hodet og de nakne skuldrene til Tharion. Jævelen hadde kastet ølen.

			Tharion glefset mot dem. De var fornuftige nok til å trekke seg et skritt tilbake, som om de endelig husket hva han kunne gjøre når han ble provosert. Men før han rakk å banke livskiten ut av dem, dukket en av de personlige vaktene til Slangedronningen opp. En av feene som hadde hoppet av. «Fiskegutt», sa han med glassaktig blikk. «Sjefen vil snakke med deg. Nå.» 

			Tharion stivnet til, men han hadde ikke noe valg. Den nagende følelsen i magen ble verre jo lenger han strittet imot. Det var best å få det overstått med en gang.

			Så han lot drittsekkene være. Ari fikk ta seg av løvene, de ville bli frityrstekt om tjue minutter. Eller når dragen hadde laget nok show til å tilfredsstille publikum og gjorde det hun kunne ha greid uten engang å gå inn i ringen.

			I kulissene ventet nok en eller annen selger på å samle opp de stekte skrottene for å selge dem i en matbod i nærheten. Det het ikke Kjøttbyen for ingenting.

			Spaserturen opp til rommet bak det store vinduet var lang og foregikk i taushet. Det var sånn han ville at tankene skulle være. Han ville slutte å bry seg.

			Det var lettere sagt enn gjort, tankene kvernet i hodet. Det mislykkede angrepet på laboratoriet, at Cormac ble drept … De hadde vært så jævla dumme alle sammen, som trodde at de kunne utfordre asteriene. Og nå var han her.

			Men strengt tatt hadde han vært på vei hit en stund før det. Først var det fiaskoen med datteren til Elvedronningen, og så døde Lesia for et år siden. Den siste måneden hadde bare vært toppen på kransekaken. Under overflaten hadde han alltid vært ynkelig, svak og mislykket.

			Tharion banket én gang på tredøren og gikk inn. 

			Slangedronningen sto ved vinduet med utsikt over gropen, der Ari hadde begynt å håne løvene. De var desperate etter å komme seg vekk nå. Men hvor enn kattene gjorde utfall for å flykte fra ringen, ble de blokkert av en vegg av flammer.

			«Hun er den fødte artist», konstaterte Slangedronningen uten å snu seg. Kjøttbyens herskerinne var kledd i en hvit silkebuksedress, som var sydd til den slanke figuren hennes. Føttene var bare. En sigarett dinglet fra den velstelte hånden. «Du kan lære av henne.» 

			Tharion lente seg mot dørkarmen. «Er det en ordre eller en anmodning?»

			Slangedronningen snudde seg. Det blanke, mørke håret svingte. Leppestiften til slange-hamskifteren var som vanlig mørk lilla, som motvekt til den bleke huden. «Vet du hvor langt jeg gikk for å skaffe deg den minotauren i kveld?» 

			Tharion svarte ikke. Hvor ofte hadde han ikke stått på samme måte foran Elvedronningen, uten å si noe, mens hun gikk løs på ham? Han hadde mistet tellingen for lengst.

			Det glimtet i tennene til Slangedronningen. Smale hoggtenner mot de lilla leppene. «Fem minutter, Tharion?» Hun malte som en katt, lavt, men livsfarlig. «En stor innsats fra min side. Og alt jeg og publikum fikk ut av det, var en kamp som varte i fem minutter?»

			Tharion pekte på skulderen sin. «Jeg trodde at å bli spiddet og slengt over ringen var nok show.»

			«Jeg skulle gjerne ha sett det skje flere ganger. Ikke at du ble rasende og brekte nakken på oksen.»

			Hun krummet en finger, og spasmene i magen kjentes sterkere. Føttene og beina beveget seg som om de hadde sin egen vilje. De førte ham til vinduet, til han sto ved siden av henne.

			Han hatet det. Ikke å bli tilkalt, men at han ikke prøvde å trosse det.

			«For å gjøre opp for at du ga blaffen», sa Slangedronningen, «ba jeg Ari om å trekke ut sin kamp.» Hun la hodet på skakke mot ringen. Ansiktet til dragen var tomt og kaldt. Med flammene sine fikk hun løvene til å skrike. 

			Det kvernet i magen til Tharion. Ikke rart at hun ikke ble lenge for å snakke med ham. Men hun hadde hjulpet ham likevel. Det visste han ikke hvordan han skulle forholde seg til. 

			«Prøv litt hardere neste gang», hveste Slangedronningen i øret hans. Leppene streifet huden. Hun snuste. «De drittsekkene av noen vannmenn dynket deg skikkelig.»

			Tharion tok et skritt unna. «Var det noen grunn til at du ba meg komme opp?» Han hadde lyst på en dusj, og den roen bare søvnen kunne gi ham.

			Munnvikene hennes trakk seg oppover. Hun dro tilbake det hvite kjoleermet og blottla håndleddet, som var blekt som månen. «Siden du la så lite hjerte i opptredenen, tenkte jeg du trengte en oppmuntring.»

			Tharion bet tennene sammen. Han var ikke slave, selv om han hadde vært dum og desperat nok til å tilby seg å være det. I stedet hadde hun tilbudt ham noe nesten like ille. Den giften bare hun kunne produsere.

			Og nå, etter den første smaken … Han fikk vann i munnen. Lukten av huden hennes, blodet og giften under den … han var hjelpeløs overfor henne, et jævla sultent dyr.

			«Kanskje hvis jeg tilbød deg litt før kampene», funderte hun, «ville du bli mer … utholdende.» Hun holdt underarmen utstrakt mot ham, som et festmåltid for én.

			Med alt han hadde igjen av viljestyrke, møtte Tharion blikket hennes. Han lot henne se hvor mye han hatet dette, henne og seg selv. 

			Hun smilte, hun visste det. Hun hadde visst det da han hoppet av til henne og dette livet. Han hadde sagt til seg selv at dette bare var et tilfluktssted, men det ble stadig vanskeligere å skjule hva det egentlig var. 

			En straff han hadde hatt i vente lenge. 

			Slangedronningen lot en av de gullakkerte neglene gli over håndleddet. Hun åpnet en åre og ut rant den melkeaktige, opaliserende giften som fikk ham til å se gudene selv.

			«Kom igjen», oppfordret hun. Tharion ville skrike, gråte og løpe sin vei, men førte armen hennes opp til munnen og sugde inn en munnfull av giften.

			Det var nydelig, og det var forferdelig. Og giften slo inn med en gang. Stjernene flimret i luften. Tiden gikk saktere, seig som sirup. Utmattelsen og smertene bleknet og ble borte. 

			Han hadde hørt ryktene om den lenge før han kom hit. Giften hennes var den beste rusen en udødelig kunne oppnå. Og etter å ha smakt på den, var han ikke uenig. Han klandret ikke feene som hadde hoppet av og tjente som livvaktene hennes i bytte mot dette.

			Før syntes han synd på dem og foraktet dem, men nå var han en av dem.

			Hånden til Slangedronningen gled oppover brystkassen hans til halsen. Over stedet der gjellene vanligvis dukket opp. Hun skrapte over det med de lakkerte neglene. Det viste rent eierskap. Ikke bare til kroppen hans, men den han var og hadde vært.

			Fingrene hennes strammet seg rundt halsen hans. Denne gangen var det en invitasjon.

			Slangedronningens lepper strøk mot øret hans igjen. «La oss se hvor utholdende du er nå, Tharion», hvisket hun.

			«Vi kan ikke bare la Tharion være igjen her inne.»

			«Slapp av, Holstrom. Kaptein Et-eller-annet kan ta vare på seg selv.»

			Ithan skulte på Tristan Flynn, som satt på den andre siden av det vaklevorne bordet. Declan Emmet og Marc, kjæresten hans, pratet med en selger i en av de mange bodene i Kjøttbyen. Vanen med uglehode var den tredje de hadde snakket med i kveld, i håp om å finne ut noe om de fengslede vennene sine. De siste to dagene hadde de kontaktet et dusin avskum som ham. 

			Ithan begynte å bli lei av den fruktesløse pratingen. «Er det dette feer gjør?» hånte han Flynn. «Lar dere vennene deres lide?»

			«Dra til Hel, kjøter», sa Flynn. Han slapp ikke Declan og Marc med blikket. Flynn var vanligvis så uberørt, men nå hadde han mørke ringer under øynene. Han hadde knapt nok smilt de siste dagene, og det så ut som han sov like lite som Ithan selv.

			Men til tross for det gikk Ithan rett i strupen på ham. «Så livet til Ruhn betyr mer …» 

			«Ruhn sitter i et jævla fangehull og blir torturert av asteriene», glefset Flynn. «Tharion er her fordi han hoppet av. Han valgte det selv.»

			«Strengt tatt tok Ruhn et valg også, han valgte å dra til Den evige by … »

			Flynn strøk hendene gjennom det brune håret. «Hvis du skal klage, kan du bare stikke.»

			«Jeg klager ikke. Jeg sier bare at vi har en venn som er i en bedriten situasjon der borte, og vi prøver ikke engang å hjelpe ham.» Han pekte mot andre etasje i det svære lagerbygget og den anonyme døren til Slangedronningens private gemakker.

			«Som sagt, Ketos hoppet av. Det er ikke så mye vi kan gjøre med det.»

			«Han var desperat …»

			«Vi er desperate alle sammen», mumlet Flynn. Han kastet et blikk på en hann-draki som gikk forbi, med en sekk med noe som luktet elgkjøtt. Feen sukket. «Seriøst, Holstrom, dra hjem. Få deg litt søvn.» Nok en gang merket Ithan seg det slitne ansiktet til den adelige feen. «Og ta med deg hun der», la Flynn til. Han nikket mot hunnen som satt rakrygget ved et bord i nærheten, årvåken og anspent. De tre ildåndene lå drapert rundt skuldrene hennes og slumret.

			Selvfølgelig. Den andre grunnen til at Ithan var frustrert om dagen, var at han var barnevakt for Sigrid Fendyr.

			Det ville ha vært smartere å la henne være igjen hjemme hos feene. Det var vel hjemmet hans også nå, antok han. Men hun hadde nektet. Hun skulle absolutt bli med dem. 

			Sigrid insisterte på å se og finne ut alt. Om han trodde hun skulle krype ut mystikertanken og skjelve, hadde han tatt grundig feil. Hun hadde vært en plage i to dager nå. Hun ville vite alt om familien Fendyr, fiendene deres, fiendene til Ithan … alt som hadde skjedd mens hun var fange hos Astronomen.

			Hun hadde ikke sagt så mye om sin egen fortid – og ingenting om faren. Hun hadde ikke kjent til historien hans før Ithan fortalte henne den. At han hadde vært høvdingens arving for lenge siden, inntil søsteren hans, Sabine, hadde utfordret ham og vunnet. Ithan hadde trodd at hun drepte ham, men i stedet hadde hun tydeligvis sendt ham i landflyktighet. Og der var Sigrid blitt født. Resten var et mysterium. En del av Ithan ville ikke vite det, heller. Hvilke omstendigheter som var så alvorlige at en Fendyr solgte arvingen sin, en alfa, til Astronomen. 

			Den eneste grunnen til at arvingen satt stille nå, var at hun hadde tatt to skritt inn i Kjøttbyen og fnyst: «Hvem vil handle på et så motbydelig sted som dette?» Dermed hadde hun gjort jobben til Declan og Marc mye vanskeligere, ved å irritere alle selgerne i nærheten. 

			Jungeltelegrafen her gjorde at alle var innen hørevidde, så Flynn hadde beordret henne til å sitte alene.

			Eller, bortsett fra den ildfulle, lille gjengen sin, da. Uansett hvor Sigrid gikk, ble ildåndene med henne.

			Ithan ante ikke om båndet skyldtes årene hos Astronomen, et felles traume eller bare at de var hunner i et testosteronstint hus. Men sammen var de fire en hodepine.

			«Det er for farlig for henne å være ute i det fri», fortsatte Flynn. «Hvem som helst kan melde fra at de har sett henne.»

			«Ingen vet hvem hun er. For dem er hun bare en hvilken som helst ulv.»

			«Det er bare å si til Amelie eller Sabine at en ulvetispe er sammen med deg, så får de vite det. Jeg er sjokkert over at de ikke har kommet løpende hit allerede.»

			«Sabine er hensynsløs, men hun er ikke dum. Hun vil ikke lage bråk på området til Slangedronningen.»

			«Nei, hun venter til vi kommer inn i Sentrum, og så overfaller hun oss.» Englene hadde i lang tid oversett alt som skjedde på gateplan i bydelen deres. De var for opptatt av det som foregikk i de høye tårnene i Comitium.

			Ithan stirret på ham. Vanligvis gikk han godt overens med Flynn. Han likte ham, til og med. Men siden Ruhn, Hunt og Bryce forsvant …

			Forsvant var ikke det riktige ordet, i hvert fall ikke når det gjaldt Ruhn og Hunt. De var blitt tatt til fange, men Bryce … hva som hadde skjedd med henne, var det ingen som visste. Og derfor var de her, på jakt etter all informasjon de kunne få tak i, siden datasøkene til Declan var resultatløse.

			De var desperate etter informasjon om Bryce, Ruhn eller Athalar. Etter å få en retning å lete i, en gnist som lyste opp veien. Noe som var bedre enn å sitte på ræva og ikke vite.

			Ithan kastet et blikk på stolen under seg. For øyeblikket satt han på ræva og visste ikke noe.

			Før selvforakten fikk satt tennene i ham, reiste han seg og gikk bort til Sigrid. Hun satt og studerte alle som hang i Kjøttbyen. Hun løftet blikket og så på ham. De brune øynene var fulle av irritasjon og forakt. «Dette stedet er fælt.»

			Du sier ikke det, hadde han lyst til å si. Men det lot være. «Det har sine bruksområder», sa han forsiktig.

			Etter at han hadde dratt Sigrid ut av tanken til Astronomen, dro han rett hjem til feene. Der hadde de blitt mens Flynn og Declan lot som om alt var normalt. De fortsatte å jobbe for militsen. At prins Ruhn var borte, ble tilskrevet en sårt tiltrengt ferie.

			Ithan hadde ventet på at det skulle dukke opp soldater. Eller snikmordere, sendt av asteriene, Sabine eller Astronomen.

			Men det hadde ikke kommet noen spørsmål, avhør eller arrestasjoner. Høstkongen hadde ikke engang grillet Flynn og Dec, selv om han utvilsomt visste at det hadde skjedd noe med sønnen. Og at dit Ruhn dro, dro de to beste vennene hans med ham.

			Offentligheten ante ikke hva som hadde utspilt seg i Den evige by. Ithan og fe-krigerne visste heller ikke så mye. Men de visste at vennene deres hadde dratt inn i borgen til asteriene, og at de ikke hadde kommet ut igjen. Asteriene, de andre mektige spillerne som var innblandet … de visste at Ithan og de andre var involvert, selv om de ikke hadde vært der. Likevel hadde de ikke gjort noe for å straffe dem.

			Det var ingen beroligende tanke.

			Sigrid la hodet på skakke, som en nysgjerrig ulv. «Er du ofte her?»

			Ithan kunne dratt en vits om sjekkereplikker, men Sigrid kjente verken til eller brydde seg om humor. Etter alt hun hadde opplevd, kunne han ikke klandre henne. «Når oppgavene for militsen eller flokken krever det», sa han. «Men det er heldigvis sjelden.»

			Munnen hennes ble stram. «Astronomen pleide å dra hit.» Da Ithan dro tilbake for å befri henne, hadde den gamle hannen vært her for å kjøpe nye deler til tanken hennes, husket han.

			«Vet du hvem han pleier å handle hos?» Det var mer et tilfeldig spørsmål enn noe annet.

			Sigrid kikket seg rundt. Hadde hun vært i ulveham, ville ørene hennes stått rett opp og fått med seg hver minste lyd. «En satyr, hørte jeg ham si en gang», svarte hun, uten å ta blikket fra den myldrende folkemengden på markedet. «Som selger salt og andre ting.»

			Ithan kastet et blikk mot balkongen og den stengte, grønne døren der satyren bodde. Han visste hvem hun snakket om, etter alle besøkene på vegne av militsen. Avskummet solgte smuglervarer av alle slag.

			Sigrid fulgte blikket hans. «Er det der han bor?»

			Ithan nikket langsomt.

			Sigrid spratt opp. Øynene glitret som hos et rovdyr på krigsstien.

			«Hvor skal du?» ville Ithan vite. Han stilte seg i veien for henne.

			Ildåndene våknet fra luren sin. De klamret seg til det lange, brune håret til Sigrid, for ikke å bli kastet av skuldrene hennes.

			«Er vi ferdige?» spurte Malana og gjespet.

			«Vi kjeder oss forferdelig», sa Sasa. Hun strakte på den fyldige kroppen der hun lå langs halsen til Sigrid. Rithi, den tredje søsteren, laget en samtykkende lyd.

			Sigrid overhørte ildåndene. Hun flekket tenner og stirret Ithan i øynene. «Jeg vil finne ut hvorfor satyren synes det er passende å forsyne folk som Astrono…»

			«Vi er ikke her for å lage bråk», sa Ithan og vek ikke en tomme. Hun trampet bare rundt ham. En Fendyr inkarnert. En naturkraft, som akkurat var sluppet løs.

			Til tross for Sigrids edle blodslinje grep Ithan tak i henne. «Ikke gå opp dit», glefset han lavt. Fingrene boret seg inn i den magre armen hennes.

			Hun kikket ned på hånden hans og så opp på ham. Pannen rynket seg i sinne. «Hva skjer da?»

			Stemmen var som stål, som den alfaen hun var. Alt i Ithan skrek at han skulle underkaste seg, bøye seg og tre til side.

			Men han kjempet imot og møtte henne med sin egen dominans. Fendyrene hadde kanskje vært alfaer i mange generasjoner, men Holstrom-familien var ikke så lett å skubbe til side. De var også alfaer, de var ledere og krigere selv.

			Aldri i verden om hun skulle få herse med ham, Fendyr eller ikke.

			Stolbein skrapte mot bakken da Flynn reiste seg, men Ithan tok ikke blikket fra Sigrid. Feen kom traskende bort til dem. «Hva faen er i veien med dere?» hveste han. «Gå og snerr et sted der ikke hele jævla Kjøttbyen ser det.»

			Ithan flekket tenner til Sigrid. Hun flekket tenner tilbake.

			«Hun vil konfrontere salthandleren med hans forbindelsen til Astronomen», sa han til Flynn, men holdt fremdeles blikket på Sigrid. «Du vet, den satyren som havnet i trøbbel i fjor.»

			Flynn sukket og kikket opp i tretaket. «Dette er ikke riktig tidspunkt for at du skal dra på ditt eget lille korstog, vennen.»

			Sigrid så endelig bort fra Ithan. Men ulven i ham visste at det ikke var fordi hun ga seg. Det var fordi hun hadde funnet en ny motstander. «Ikke snakk til meg som til hvilken som helst hunn», freste hun til Flynn, som holdt hendene i været. Hun så tilbake på Ithan igjen. «Jeg har krav på …»

			«Du har ikke krav på noe som helst», sa en mørk stemme. Det var Marc. Leoparden kom luskende opp til dem med sin overnaturlige eleganse. Selv om han var kledd i jeans og langermet T-skjorte, utstrålte han elegant profesjonalitet. «For teknisk sett finnes du ikke. For alle praktiske formål er du et spøkelse.»

			Sigrid snudde seg langsomt og skar en grimase. «Spurte jeg om hva du mente, katt?» 

			Vanligvis engasjerte Ithan seg gjerne rivaliseringen mellom hamskifterne. Men Marc var en bra fyr, og forakten til Sigrid var fullstendig malplassert. Declan ruslet bort til kjæresten og la armen rundt de brede skuldrene hans. «Nå tror jeg det er over leggetid for noen.»

			Sigrid knurret. Ildåndene svevde fra skuldrene og opp foran ansiktet hennes. «Siggy, vi er her for å … gjøre andre ting», sa Sasa forsiktig. «Kanskje vi kan komme tilbake en annen gang.»

			Ithan måtte nesten le av kallenavnet. En som var så intens som hun som sto foran ham, kledde ikke å bli kalt Siggy.

			«Neste gang de slipper oss ut av huset», sa Sigrid ampert. «Om noen dager eller uker.»

			«La meg minne deg på at du er hovedfienden til Sabine nå», sa Declan rolig. 

			«Hun får komme og finne meg», sa Sigrid uten snev av frykt. «Vi har et oppgjør å ta.»

			«Luna skåne meg», mumlet Flynn. Ithan syntes ildåndene nikket samtykkende. De satte seg på skuldrene til Sigrid igjen. Adelsmannen snudde seg mot Declan og Marc. «Hørte dere noe?»

			Paret ristet på hodet. «Nei. Det virker som asteriene har lagt lokk på saken. Ingenting kommer inn eller ut.» Stillheten senket seg, tung og anspent.

			«Så, hva nå?» sa Sigrid.

			Hun var i ferd med å ta lederrollen etter to dager utenfor tanken, enten hun visste det eller ikke. En ekte alfa, som forventet å få svar … og bli adlydt. 

			«Vi fortsetter å prøve å finne ut hva som foregår», sa Declan med et skuldertrekk. 

			Flynn sukket oppgitt og satte seg igjen. «Vi er ikke noe nærmere nå enn for to dager siden. Ruhn og Athalar holdes fengslet som forrædere. Det er alt vi vet.» Det var alt kilden til Marc i Den evige by hadde funnet ut. Ikke noe mer.

			Declan sank ned på en stol. Han gned seg i øynene med tommel og pekefinger. «Ærlig talt er vi heldige som ikke er i det fangehullet selv.»

			«Vi må bryte oss inn og få dem ut», sa Flynn og la de kraftige armene i kors. Rithi, som satt på den venstre skulderen hans, gjorde det samme.

			«Urd vet hvilken tilstand de er i», sa Declan dystert. «Vi trenger nok legehekser.»

			«Du har helbredende magi», kontret Flynn.

			«Ja», sa Dec og ristet på hodet. «Men med de skadene de har … må jeg jobbe med et team av fagfolk.»

			Tanken på skader som krevde et sånt team av legehekser, fikk alle til å bli tause igjen. Det var en tung, elendig stillhet.

			Declan løftet hodet. «Og hvor skulle vi dra når vi har reddet dem?» spurte han. «Ingen i Midgard kan skjule oss.»

			«Hva med det vannfolkskipet?» funderte Flynn. «Det som plukket dem opp på Ydra. Det var raskere enn Omega-båtene, og det virket ganske bra til å gjemme seg for asteriene også.» 

			«Flynn», sa Marc advarende. Han kastet et blikk mot det myldrende markedet. Alle ørene som lyttet.

			«Tharion kan få oss om bord på det skipet», sa Ithan lavt. 

			Han hadde ventet at Flynn skulle himle med øynene da han nevnte Ketos, men Flynn kastet bare et blikk mot andre etasje. «Han kan ikke forlate Kjøttbyen.»

			Ingen av dem hadde hørt fra vannmannen siden han dro til Pangera. Men de hadde fått vite hvor han befant seg, takket være en neongrønn lapp teipet til en lyktestolpe. Den reklamerte for en kamp i gropen til Slangedronningen, med Tharion som hovedattraksjon. Hva som hadde skjedd, var åpenbart. Han hadde hoppet av fra Det blå hoffet og løpt rett hit.

			«Da spør vi Tharion hvordan vi skal få sendt dem en beskjed», svarte han. 

			Declan ristet på hodet. «Og så? Skal vi bo under havet for alltid, alle sammen?» 

			Ithan vred seg. Ulven i ham ville blitt gal. Å ikke kunne løpe fritt, svare når månen ropte på ham …

			«Hun har bodd i en tank gudene vet hvor lenge», sa Flynn og kastet et blikk på Sigrid. «Jeg tror vi kunne klart oss med en ubåt på størrelse med en by.» 

			Sigrid rykket til. Det var en sprekk i den vanligvis så selvsikre fremtoningen. 

			«Forsiktig», sa Ithan advarende til Flynn. 

			Ildåndene mumlet noe trøstende til Sigrid. Flammene deres var dypt bringebærfarget nå. Sigrid reiste seg stille. Hun gikk bort til en selger i nærheten som solgte opaler. Genseren og buksen som Ithan hadde gitt henne, hang og slang på den magre kroppen.

			«Du må minne henne på å dusje», sa Dec lavt. Han så bekymret ut. 

			Sigrid hadde ikke visst hva sjampo var, eller såpe. Eller balsam. Hun hadde ikke engang visst hva en dusj var, og nektet å gå inn i den før Ithan gjorde det selv. Fullt påkledd, for å vise at det var trygt. At det ikke var en ny variant av en tank.

			Hun hadde aldri sovet i en ordentlig seng før, heller. I hvert fall ikke som hun husket. 

			«Greit», sa Declan og trakk oppmerksomheten tilbake til det de diskuterte. «Vi får åpenbart ikke noe ut av å spørre oss for her, men la oss tenke oss om. Ruhn er i live. Asteriene ville ikke drept ham med en gang, han er for viktig politisk.»

			«Ja, så la oss dra og redde ham», presset Flynn på. «Ham og Athalar.»

			«Hva med Bryce?» spurte Declan så lavt at det knapt var en hvisken.

			«Hun er borte», sa Flynn dystert. «Vi aner ikke hvor hun dro.»

			Ithan likte ikke tonen hans det minste. «Tror du Bryce stakk av?» spurte han. «Tror du hun ville overlatt Ruhn og Hunt til asteriene frivillig? Gi deg.»

			Flynn lente seg bakover i stolen. «Har du et bedre forslag til hvor hun kan være?»

			Ithan motsto trangen til å dra til feen. Flynn var sint og redd og hadde det vondt, minnet han seg selv på. «Bryce gir ikke opp dem hun er glad i. Hvis hun dro et sted, må det være viktig.»

			«Det spiller ingen rolle hvor hun dro», sa Flynn. «Jeg vet bare at vi må få ut Ruhn før det er for sent.» 

			Ithan kastet et blikk på den andre etasjen igjen. Han kalkulerte og tenkte gjennom det, som den solballkapteinen han var. 

			Dec grep Flynn i skulderen og klemte den hardt. «Vannfolkskipet er ingen dårlig idé, men vi må tenke langsiktig. Vi må også ta hensyn til familiene våre.»

			«Foreldrene og søsteren min kan dra til Hel for min del», sa Flynn.

			«Men jeg vil at min familie skal være trygg», glefset Declan. «Hvis vi skal redde Ruhn og Athalar, må vi sørge for at ingen andre havner i kryssilden.»

			Dec så på Ithan, som trakk på skuldrene. Han hadde ingen igjen å advare. Ville noen savne ham hvis han forsvant? Det var hans plikt å beskytte ulven som sto ved boden på den andre siden. På grunn av et dumt håp om at hun kanskje skulle … Han ante ikke. Utfordre og beseire Sabine? Få ulvene bort fra den farlige veien Sabine hadde ledet dem inn på? Fylle tomrommet som Danika hadde etterlatt seg?

			Sigrid var en løs kanon. Hun var alfa, men hadde ikke fått noen opplæring. Innfallene hennes var uforutsigbare. Kanskje hun kunne lære seg de nødvendige ferdighetene med tiden, men tiden var ikke på deres side i disse dager.

			«Vil du redde Ruhn og Athalar?» sa han. «Skipet til vannfolket er den eneste måten vi kan krysse havet ubemerket på. Kanskje de har en idé om hvordan vi får dem ut. Har vi flaks, kan de til og med hjelpe oss.» Han pekte mot andre etasje. «Tharion er inngangsporten vår.»

			«Det lyder beleilig», sa Flynn til slutt. «Siden du insisterte på at vi måtte få ham ut herfra.»

			«To fluer i én smekk.»

			«Tharion kan ikke bare dra», innvendte Marc, «men ingenting hindrer ham i å snakke med oss. Kanskje han kan fortelle oss hvordan vi får tak i dem.»

			«Det er bare én måte å finne ut av det på», sa Ithan.

			Flynn sukket, og Ithan tolket det som et ja. «Noen må be henne om å dra hjem.» Han pekte på Sigrid med tommelen over skulderen. 

			«Og følge henne», la Dec til. 

			«Ikke jeg», sa Flynn og Ithan i munnen på hverandre.

			Declan så på Marc. «Ikke meg», sa han før leoparden rakk å skjønne hva som foregikk.

			Marc gned seg i tinningene. «Hvordan kan det ha seg at dere er blant de mest fryktede krigerne i byen?»

			Dec kysset ham på kinnet.

			Marc sukket. «Hvis jeg må følge Siggy hjem, får Holstrom si det til henne.»

			Ithan åpnet munnen for å protestere, men … greit nok. Han smilte syrlig til de andre og gikk bort for å hente alfaen og spare opalhandleren for kryssforhøret hennes.

			Hvordan vet du at den gir lykke, kjærlighet eller glede? Hva har fargene med noe som helst å gjøre? Hvilke bevis har du for at de virker?

			Han visste ikke om det var nysgjerrighet etter alle årene i tanken, eller bare alfaens behov for å stille spørsmål ved alt og alle. For å skape orden i verden.

			Ithan la hånden på albuen hennes for å gjøre henne oppmerksom på at han var der. Hun trakk seg unna igjen. Ithan tok et skritt tilbake og løftet hendene i været, mens opalhandleren betraktet dem vaktsomt. «Beklager.»

			Sigrid likte ikke å bli tatt på. Hun hadde bare latt ham gjøre det den første kvelden, for å få vasket håret siden hun ikke ante hvordan.

			Han gjorde tegn til at de skulle gå tilbake til de andre. Hun ble med ham, men holdt seg på avstand. De fleste ulver trengte berøring, de higet etter det. Hadde det instinktet blitt utslettet av alle årene i tanken? 

			Når han tenkte på det på den måten, var det vanskelig å bli irritert på henne. 

			«Hvordan blir man vant til det?» spurte Sigrid over fresingen fra kjøtt som ble stekt på panner, og stemmer som prutet. Bak henne svevde fremdeles ildåndene over rekken av opaler. Steinene fikk dem til å komme med henførte utbrudd. Hvordan de hadde tilpasset seg denne merkelige, åpne verdenen så fort, var en gåte. De hadde også blitt tatt til fange av Astronomen og stengt inne i ringene hans.

			«Vant til hva da?» spurte Ithan.

			Sigrid kikket på hendene sine og den tynne kroppen under genseren. Kunder som var på vei forbi, la merke til henne – og ham. De holdt seg langt unna. «Det føles som å være fanget i et råtnende lik.»

			Han blunket. «Jeg, eh …» Han kunne ikke forestille seg å være i hennes sted. Å plutselig være i en kropp av kjøtt og blod og bein, etter de vektløse årene i tanken. «Det tar bare litt tid.»

			Hun senket blikket. Det virket ikke som det var det svaret hun hadde vært ute etter.

			«Sigrid», sa han igjen. «Du er … Du er kjempeflink.»

			«Hvorfor kaller du meg det hele tiden?» spurte hun. 

			«Det var det navnet Sasa valgte til deg», sa Ithan og smilte vennlig. 

			«Hvorfor må jeg ha et navn? Jeg har levd uten så lenge.» 

			«En alfa må ha det. En person må ha det. Astronomen lot deg ta Spranget. Du kommer til å leve i flere hundre år.»

			På en eller annen måte hadde hun gjennomført Spranget i isolasjonstanken. Det hadde hun innrømmet da de presset henne. Når eller hvordan kunne hun ikke fortelle dem, men Ithan var blitt lettet over å høre at hun hadde den beskyttelsen.

			«Jeg vil ikke snakke om Spranget.» Stemmen hennes var flat og tonløs.

			«Det vil ikke jeg heller.» Han skulle gjerne visst mer om hva hun hadde opplevd, men ikke nå. De kom bort til de tre hannene som ventet. Ildåndene greide endelig å rive seg løs fra dypet av opalboden. De fløy bort til dem, som tre flamme­streker gjennom det knusktørre lagerbygget.

			«Skal vi gå og banke på?» spurte Flynn og pekte på metalldøren øverst i trappen, som så ut som inngangen til et bankhvelv. Bak den lå den private boligen til Slangedronningen.

			Marc fanget blikket til Ithan. Hadde han fortalt Sigrid at Marc skulle følge henne hjem? 

			Han grøsset. Nei, det hadde han ikke.

			Marc glodde sint på ham. Feiging, virket det som blikket til leoparden sa. I det samme stivnet han og sto urørlig. «Vær stille.»

			De andre gjorde som han sa. De to feene grep etter våpnene. Resten av Kjøttbyen fortsatte å kjøpe, selge og spise som vanlig, men …

			De brune øynene til Marc saumfor lagerbygningen og takvinduene. Han snuste ut i luften. 

			Ithan gjorde det samme. Siden de var hamskiftere, hadde de skarpere luktesans enn feene. 

			Fra døråpningen bak dem sivet inn en blanding av lukter fra natten utenfor, stanken av kloakk …

			Og lukten av ulver som nærmet seg.

